Munchkin (kortspil)

Munchkin er et kortspil fra Steve Jackson Games, skrevet af Steve Jackson og illustreret af John Kovalic, som er et humoristisk bud på bordrollespil, ved at være baseret på munchkins (umodne rollespillere, som kun spiller for at "vinde" ved at have den stærkest mulige karakter).
Munchkin vandt i 2001 Origins Award for Best Traditional Card Game, og er selv et spin-off fra The Munchkin's Guide to Powergaming, en humoristisk spilbog, der også vandt i 2000.

Efter successen med det originale Munchkin-spil, er der blevet udgivet adskillige udvidelsespakker og efterfølgere med bestemte temaer.
Spillet er tilgængeligt på 15 forskellige sprog og Munchkin stod for mere end 70 % af salget i Steve Jackson Games i 2007. Det fås dog ikke på dansk.

Overordnet spilform 
Formålet med spillet er at nå niveau 10. Alle starter på niveau 1, og man stiger et niveau når man besejrer et monster. Spillet går på tur, og spillerne skiftes til at undersøge fiktive rum, som kan indeholde monstre, forbandelser, skatte eller andre ting (konceptet går igen uanset version, og man kan blande versioner - med besynderlige men fuldt spilbare resultater til følge). Overvinder man monsteret, vinder man som regel en eller flere skatte, som kan forbedre eller forandre ens figur. Dette grund-scenarie går igen i alle varianterne af Munchkin, om end i forskellige opsætninger.

I praksis består spillet kun af kort, som så indeholder instruktioner og forklaringer (alt sammen på engelsk). Eksempelvis kan man møde en "Shrieking Geek" (en "skrigende nørd"), med en vis kampstyrke som man så skal overgå. Ens egen figur har også en vis kampstyrke, og den kan man forøge ved at samle diverse skatte op, samt ved at bruge de kort man har på hånden. Eksempelvis kan man få rustninger, støvler, napalmstave, flere arme, ridedyr osv., og man kan samle sig en reserve af magiske hjælpemidler, så som fordobling, tilkaldelse af tordenvejr, sure sokker eller murstensvægge, eller en drik der giver idiotisk (men stort) mod.

Konsekvenserne ved at vinde eller tabe er beskrevet på det kort man bekæmper. Tilsvarende med forbandelser, hvor man eksempelvis kan blive ramt af "Lose Your Headgear" (man mister hvad man end har på hovedet), eller blive ramt af en sprogforbandelse som medfører at man skal tale med en dårlig britisk accent i de næste to runder af spillet.

Man kan dertil blande sig i andre kampe - positivt eller negativt, eksempelvis ved at forstærke monsterets styrke, hjælpe spilleren eller kaste forbandelser, og spillet lægger op til at man på forskellig vis handler med hinanden, generer hinanden eller ligefrem slår hinanden ihjel (hvorved spillerens "lig" plyndres af de andre spillere, og den "døde" blot starter forfra på level 1).

Selve spillet er et rent kortspil, men der fås forskelligt tilbehør, heriblandt en spilplade, level-tællere, en stof-and m.v..

Versioner 
De forskellige versioner af Munchkin udspiller sig i parodier på forskellige kendte rollespilsmiljøer. Versionerne er lavet så de med små modifikationer kan spilles sammen. Et komplet dæk kort (eksklusive Clerical Errata som ikke længere kan fås) indeholder 1952 kort.

Desuden er der blevet udgivet nogle bøger til Munchkin-udgaven med d20-systemet:
 Munchkin Player's Handbook
 Munchkin Master's Guide
 Munchkin Monster Manual
 Munchkin Master's Screen
 Munchkin Monster Manual 2.5
 Star Munchkin Roleplaying Game

Referencer 

Kortspil